text: मुंबई : देश में चल रही ‘मीटू’ मुहिम के तहत पूर्व मिस इंडिया और अभिनेत्री निहारिका सिंह ने मनोरंजन उद्योग में अपने अनुभव साझा करते हुए मशहूर अभिनेता नवाजुद्दीन सिद्दीकी, साजिद खान और भूषण कुमार के नाम का जिक्र किया है। पत्रकार संध्या मेनन ने ‘मिस लवली’ फिल्म की अभिनेत्री निहारिका का अनुभव अपने ट्विटर अकाउंट पर साझा किया है। निहारिका ने कहा कि उन्होंने इस बाबत अपनी समझ बढ़ाने के लिए लेख लिखने का फैसला किया कि ‘‘दुष्कर्म का अर्थ क्या होता है, हम किसे सजा दिलाना चाहते हैं और हम किसे छोड़ देना चाहते हैं।’’ अभिनेत्री ने कहा कि वह अपनी जिंदगी में कई तरह के शोषण से निपट चुकी हैं और उनका असल संघर्ष तब शुरू हुआ जब उन्होंने मॉडलिंग और फिल्मी दुनिया में नाम कमाने के लिए मुंबई आने का फैसला किया।